
תקנון פרס מח"ר של הפקולטה למדעי הרוח והחברה – לשנה"ל תשפ"ז
1. כדי לעודד סטודנטים וסטודנטיות לפרסם את מחקריהם בכתבי עת בין-לאומיים מובילים וכדי להגביר חשיפת פעילות אקדמית מצוינת בפקולטה, הוחלט על הענקת פרס מח"ר למאמר מצטיין במקום הראשון ואות מח"ר למאמר מצטיין במקום השני. בסה"כ 4 פרסים יוענקו מדי סמסטר: שניים במדעי הרוח ושניים במדעי החברה. 

2. אחרי מועד הגשת המועמדות לפרס תתכנס ועדה שתהיה מורכבת מחברי וחברות סגל במדעי הרוח ובמדעי החברה. הוועדה תתכנס לישיבה ראשונה שבה יוחלט לאילו סוקרים בפקולטה יועברו המאמרים לסקירה, ובמקביל המאמרים יופצו בקרב חברי הוועדה כדי שיחוו את דעתם עליהם. כעבור שבועיים מהעברת המאמרים לסקירה הוועדה תתכנס בשנית ותבחר את הזוכים בקטגוריית פרס מח"ר ובקטגוריית אות מח"ר. 
3. הזוכים בפרס מח"ר למאמר המצטיין יתחייבו להכין פוסטר, שהדפסתו תמומן על ידי הפקולטה, לשם הצגת המאמר וחדשנותו ברבים. מועד הכנת הפוסטר הוא שבועיים לאחר פרסום הזכייה. 

4. הפוסטרים של המאמרים הזוכים יוצגו ברחבת הפקולטה במקום בולט. כמו כן המאמרים יועלו לאתר הפרס, והודעה תופץ בין חברי הסגל והסטודנטים של הפקולטה. 

5. פרס מח"ר למאמר המצטיין יעמוד על סך 3,000 ₪ ויועבר בהעברה בנקאית לאחר הצבת הפוסטר. אות מח"ר למאמר המצטיין יזכה בפרס על סך 1,500 ₪ ויועבר בהעברה בנקאית במקביל להצבת הפוסטרים של הזוכים בפרס מח"ר (עשוי להיעשות ניכוי מס בהתאם לתקנות מס הכנסה).

6. כל תלמיד לתואר שני או שלישי יכול להגיש מאמר אחד בלבד במועד הגשה, ובלבד שהוא רשום כתלמיד במחלקה ממחלקות הפקולטה ויש לו מנחה שהוא חבר סגל בפקולטה, ושיוך המאמר שהתפרסם הינו לאוניברסיטת בן-גוריון בנגב. בהתאם לרכיב הפרסומים של ות"ת, תלמיד שסיים לימודיו בפקולטה יכול להגיש מאמר עד שנה לאחר סיום לימודיו, ובלבד שהמאמר נכתב במסגרת לימודיו בפקולטה. התלמיד חייב להיות מחבר ראשון (במדעי החברה) או יחיד (במדעי הרוח), וסטטוס המאמר צריך להיות התפרסם או התקבל לפרסום (במקרה זה יש להציג אישור קבלת המאמר ממערכת כתב העת). אין להגיש שנית מאמר שכבר הוגש. כמו כן אין להגיש מאמר שפורסם יותר משנה לפני תאריך ההגשה. בעת ההגשה יש לציין אם המאמר מוגש לקטגוריית רוח או לקטגוריית חברה.

7. הגשת המאמר תיעשה באמצעות טופס הגשה של פרס מח"ר לידי מרכזת הוועדה בדואר אלקטרוני, בצירוף קובץ המאמר ב-PDF, כאמור בפורמט של פרסום סופי או בגרסה הסופית שהתקבלה בכתב העת. רכזת הוועדה תעביר לוועדה את ההגשות במרוכז מוקדם ככל האפשר.

8. קביעת המאמרים הזוכים תתבסס על הערכותיהם של סוקרים.ות מהתחום לגבי התרומה או החידוש שבמאמר, איכות כתב העת שבו התפרסם וחוות דעת חברי וחברות וועדת הפרס.

